Majandus- ja tööstusminister, Erkki Keldo		
Majandus- ja Kommunikatsiooniministeerium	
	
 	30.06.2025 nr 1-12/768 - 1	
info@mkm.ee		

	

Pöördumine seoses lühiajalise üürituru analüüsiga		

Austatud majandus- ja tööstusminister, Erkki Keldo	

Tallinna linn tänab Majandus- ja Kommunikatsiooniministeeriumi senise koostöö eest lühiajalise üürituru analüüsi tellimisel. Me peame seda teemat väga oluliseks ja soovime anda sisulist tagasisidet valmivale uuringule, toetudes nii senistele kogemustele kui ka olemasolevatele uuringutele.
Lühiajalise üürituru mõjud Tallinna kesklinna elukeskkonnale, sh vanalinnale, on aastatega süvenenud. Püsielanikkonna vähenemine, eluasemepuudus, avaliku ruumi kasutussurve, korteriühistute halduskoormuse kasv ja ausa konkurentsi moonutamine on vaid osa probleemidest, millega linn igapäevaselt silmitsi seisab.
Tallinna ootus on, et tellitud uuring annab selged ja rakendatavad poliitikasoovitused, mille toel oleks võimalik:
•	tagada aus konkurents kõikide majutusteenuse pakkujate vahel;
•	kujundada eluaseme- ja elukeskkonna poliitikat viisil, mis toetub reaalsetele sekkumisvõimalustele;
•	arvestada piirkondlikke eripärasid ja võimaldada paindlikke lahendusi probleemsetes piirkondades, ilma et seataks üleliigset halduskoormust teistele.
Tallinna linna seisukoht on, et eluasemepoliitika ja elukeskkonna kujundamine on kohaliku omavalitsuse pädevuses. Seetõttu peame vältimatuks, et kohalikel omavalitsustel oleks ka õigus ja võimekus sekkuda külaliskorterite reguleerimisse. Tööriistad nagu registreerimiskohustus või piirangud teenuse pakkumisele ei ole eesmärk omaette, vaid vajalikud vahendid tasakaalustatud arengu tagamiseks.
Viitame siinkohal ka 2023. aastal valminud Tallinna vanalinna uuringule (EKA ja TS koostöös), kus anti selged ettepanekud (meetmed 12–13, lk 188–189), mille rakendamiseks puuduvad täna KOV tasandil vajalikud õigused. Senise praktika põhjal on selge, et ilma õigusliku raamistikuta ei ole võimalik tõhusalt tegutseda.
Linna murekoht seondub ka analüüsi koostamise protsessi läbipaistvusega. Oleme märganud tendentsi, kus MKM ametkond suunab analüüsi koostajaid vältima poliitikasoovitusi, mis annaksid kohalikele omavalitsustele tõhusamad sekkumisõigused. Selline lähenemine piirab uuringu väärtust ja usaldusväärsust.
Tallinna linn peab oluliseks, et:
•	uuringu koostajad saaksid teha oma tööd sõltumatult ja sisuliselt;
•	juba kogutud materjalid ja esialgsed analüüsid oleksid avatult jagatud nii partneritega kui ka laiemalt huvitatud osapooltega;
•	kaasataks sektori organisatsioone ja kogukondi, et saada mitmekülgset ja tasakaalustatud tagasisidet enne lõppjärelduste sõnastamist.
Lühiajalise üürituru teema on oma olemuselt interdistsiplinaarne ning puudutab lisaks majutusele ka elamumajandust, turismikorraldust, linnaplaneerimist, siseturvalisust ja kogukondlikku arengut. Efektiivsete lahenduste leidmine eeldab avatust ja koostööd, mitte ainult ekspertide ja ametnike vahel, vaid ka poliitikakujundajate ja kohalike omavalitsuste tasandil.
Seetõttu palume ministril omalt poolt toetada avatud ja konstruktiivset koostööd ning tagada, et valmiv uuring annaks tõesti sisulised alused edasisteks otsusteks – sealhulgas ka sellisteks, mis puudutavad kohaliku tasandi regulatsioonivajadusi.

	
Lugupidamisega	

	
	
(allkirjastatud digitaalselt)	
Margot Roose	
abilinnapea